b'\n_START_ARTICLE_\nMadhyapur Thimi\n_START_PARAGRAPH_\nMadhyapur Thimi (ogs\xc3\xa5 kjent som bare Thimi) er en by i Kathmandudalen i Nepal._NEWLINE_Byen ligger 1\xc2\xa0325 moh, plassert mellom dalens tre st\xc3\xb8rste, internasjonalt kjente byer Katmandu, Patan og Bhaktapur; omtrent 10 km \xc3\xb8st for Kathmandu og 3 km vest for Bhaktapur. Byen dekker et omr\xc3\xa5de p\xc3\xa5 11,47 km\xc2\xb2._NEWLINE_Administrativt er byen en del av Bhaktapur-distriktet, som ligger i Bagmati sone i Sentralregionen._NEWLINE_Madhyapur Thimi er dalens fjerde st\xc3\xb8rste by. Innbyggertall i 2005 var beregnet til 54\xc2\xa0905._NEWLINE_Dens innbyggere h\xc3\xb8rer til newarfolket. Byen har en mer enn 1000 \xc3\xa5r gammel historie med mange monumenter fra Malla-tida og inskripsjoner helt tilbake til Lichavi-dynastiet. Den har sterke levende kulturtradisjoner, blant annet med en rekke festivaler, som feires med opptog, sang og dans._NEWLINE_Den er kjent for sitt h\xc3\xa5ndverk, blant annet for fin keramikk, masker, dukker og h\xc3\xa5ndvevd t\xc3\xb8y. Jordbruket dyrker spesielt mye gr\xc3\xb8nnsaker, noe som har gjort Thimi kjent som Kathmandudalens gr\xc3\xb8nnsakshage.'